Preben Bang Henriksen (V), 2024-03-19:
Den 6. maj 1969 fik jeg fri fra skole, og det gjorde jeg, fordi vi skulle ud og se Kong Frederik IX klippe snoren til Limfjordstunnellen over.
Det skete som planlagt, og i dag håber jeg, at mine børnebørn vil kunne se Kong Frederik X gøre det samme, for så vidt angår den forbindelse, som vi diskuterer her i dag.
Den tredje Limfjordsforbindelse har været længe undervejs, som også min kollega fra Socialdemokratiet repeterede.
Der blev drøftet ni løsninger i 1970'erne, og i 2001 blev det indskrænket til tre forslag, nemlig vest, Lindholm og øst, og i 2014 indgik man den politiske aftale, der fastlagde den endelig linjeføring.
Det var en aftale, der senere er blevet tiltrådt af Moderaterne, og jeg tror også, Danmarksdemokraterne er med.
Det må vi høre om lidt senere.
Det er ikke en løsning, der er tryllet ud af ærmet.
Der har været omfattende vvm-undersøgelser i 2001 og opdateringer af det i 2011 og 2021, og der har været miljøkonsekvensvurderinger ved flere andre lejligheder, hvilket alt sammen er blevet suppleret med offentlige høringer og tusindvis af henvendelser og svar.
I dag behandler vi en anlægslov, som et stort flertal i Folketinget har skrevet under på i form af de aftaler, jeg nævnte lige før, og som et stort flertal i regionsrådet ønsker, og som samtlige nordjyske byråd med markante flertal – ikke små flertal, men markante flertal – har peget på.
Skulle man så følge mindretallet?
Nej, det ville nok være lidt utraditionelt – i hvert fald her i Folketinget.
Der er ingen realistiske alternativer.
Det er jo i hvert fald det, som syv trafikplanlæggere skriver i Nordjyske Stiftstidende, og det er folk, der ved, hvad de taler om, nemlig Jørgen Harder, Jørgen Kristensen, Niels Melchior Jensen, Per Studsholm, Harry Lahrmann, Per Jacobi og Svend Tøfting.
Der er ingen realistiske alternativer til det her.
For hvem vil nyinvestere i arbejdspladser nord for fjorden under de nuværende og ikke mindst de kommende omstændigheder i de næste mange år, hvor der dagligt er omfattende kødannelser nord og syd for Limfjordstunnellen, og hvor både medarbejder- og varetransporter osv. bliver mere og mere problematiske?
Undersøgelserne har bl.a. resulteret i, at projektet er kommet til at omfatte også 210.000 m² erstatningsnatur til sikring af bl.a. odderens velbefindende.
Men vi har næppe set de sidste indsigelser, og jeg vil også skynde mig at sige, at kommer der yderligere relevante indsigelser, skal de også undersøges.
Vi er ikke argumentresistente, og det har Transportministeriet heller ikke været, og der kan blive tale om yderligere afværgeforanstaltninger.
Det er livsvigtigt for nordjyderne og for Nordjylland, at vi kommer i gang nu.
10 pct. af den danske befolkning bor nord for fjorden.
Kapacitetsgrænserne for både tunnellen og broen er nået for længst, og jeg tør slet ikke tænke på trafikudviklingen i den kommende tid.
Medarbejdere, råvarer, færdigvarer osv. kan komme til at holde i kø meget, meget langt ned og op ad motorvejen.
Derfor er min henstilling til ministeren, at projektet fremskyndes i videst muligt omfang, og det gælder enhver proces heromkring.
Afslutningsvis har jeg en sidste bøn til ministeren, nemlig at fremskynde de fornødne frivillige overdragelser og ekspropriationer.
Der er tale om dispositioner, som staten skal foretage for at realisere projektet, og om det sker den ene eller den anden dag, er for så vidt underordnet set fra statens side, men det er det ikke for de enkelte boligejere.
De har en streg på deres matrikelkort, og de er i en skrækkelig situation.
De kan ikke sælge, de kan ikke bygge om, de kan ikke få byggelån, de kan ikke vedligeholde osv.
De er stavnsbundne.
Jeg ville ønske, at de kunne få en hurtigere afklaring.